บอร์ดเลือกคนในนั่งผอ.สลากฯ
คนสุรสิทธิ์แห้ว บอร์ดสลากเลือก &#8220;สมชาติ&#8221; ลูกหม้อ นั่งเก้าอี้ ผู้อำนวยการสลากฯ คนใหม่
30 ต.ค. 2565

คนสุรสิทธิ์แห้ว บอร์ดสลากเลือก “สมชาติ” ลูกหม้อ นั่งเก้าอี้ ผู้อำนวยการสลากฯ คนใหม่ 
นางเบญจา หลุยเจริญ อธิบดีกรมสรรพสามิต ประธานสำนักงานสลากกินแบ่งรัฐบาล เปิดเผยภายหลังการประชุมคณะกรรมการสรรหาผู้อำนวยการสำนักงานสลากกินแบ่งรัฐบาล ที่มี พล.ท.รุจวินท์ กิจวิทย์ เป็นประธาน ว่า ที่ประชุมได้มีมติเลือกนายสมชาติ วงศ์วัฒนศาสต์ รองผู้อำนวยการสำนักงานสลากกินแบ่งรัฐบาล ขึ้นเป็นผู้อำนวยการสำนักงานสลากฯ คนใหม่ แทนนายวันชัย สุระกุล ที่กำลังจะหมดวาระลงในวันที่ 1 ธ.ค.นี้
นางเบญจา กล่าวว่า หลังจากนี้คณะกรรมการเจรจาผลตอบแทน ที่มี พล.ต.ต.สุรสิทธิ์ สังขพงศ์ กรรมการสำนักงานสลากฯ เป็นประธาน จะพิจารณาต่อรองค่าตอบแทน หากตกลงกันได้ก็จะเสนอให้กระทรวงการคลังรับทราบเพื่อเสนอให้ที่ประชุมคณะรัฐมนตรี (ครม.) พิจารณาอนุมัติต่อไป
แหล่งข่าวจากกระทรวงการคลัง เปิดเผยว่า จะเสนอให้ที่ประชุม ครม.พิจารณาเห็นชอบในวันที่ 22 พ.ย.นี้ 
นายสมชาติ กล่าวว่า งานที่จะต้องดำเนินการในช่วงปีแรก คือ การเดินหน้าการปรับโครงสร้างสำนักงานสลากฯ ให้การทำงานของสำนักงานสลากฯ มีความคล่องตัว ไม่ซ้ำซ้อนหรือขัดแย้งกัน แต่จะไม่กระทบต่อสวัสดิการของพนักงานหรือเลิกจ้าง ปรับเปลี่ยนแนวทางการขายสลากฯ ให้มีความเหมาะสม ขณะที่โครงการขายสลากเลขท้าย 2 ตัว 3 ตัว ด้วยเครื่องขายสลากอัตโนมัตินั้น คงต้องขึ้นอยู่กับระดับนโยบายและพร้อมจะปฏิบัติ